CELEX: 32018D0695
Language: sk
Date: 2018-04-30 00:00:00
Title: Vykonávacie rozhodnutie Komisie (EÚ) 2018/695 z 30. apríla 2018 podľa článku 31 ods. 1 smernice Európskeho parlamentu a Rady 2010/35/EÚ o opatrení, ktoré prijalo Dánsko, týkajúcom sa stiahnutia kompozitných plynových fliaš typu PrimaDonna Compolite CS s objemom 10 kg a 5 kg z trhu a od používateľov [oznámené pod číslom C(2018) 2535] (Text s významom pre EHP )

8.5.2018   
            
            
               SK
            
            
               Úradný vestník Európskej únie
            
            
               L 117/19
            
         VYKONÁVACIE ROZHODNUTIE KOMISIE (EÚ) 2018/695
   z 30. apríla 2018
   podľa článku 31 ods. 1 smernice Európskeho parlamentu a Rady 2010/35/EÚ o opatrení, ktoré prijalo Dánsko, týkajúcom sa stiahnutia kompozitných plynových fliaš typu PrimaDonna Compolite CS s objemom 10 kg a 5 kg z trhu a od používateľov
   
      
         [oznámené pod číslom C(2018) 2535]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2010/35/EÚ zo 16. júna 2010 o prepravovateľných tlakových zariadeniach a o zrušení smerníc Rady 76/767/EHS, 84/525/EHS, 84/526/EHS, 84/527/EHS a 1999/36/ES (1), a najmä na jej článok 31 ods. 1,
   keďže:
   
               (1)
            
            
               V auguste 2016 po sérii nehôd Dánsko oznámilo Komisii v súlade s článkom 30 smernice 2010/35/EÚ opatrenie týkajúce sa stiahnutia z trhu a od používateľov kompozitných plynových fliaš vyrábaných spoločnosťou Composite Scandinavia AB, Kompositvägen 3, 943 33 Öjebyn, Švédsko a distribuovaných v Dánsku spoločnosťou Primagaz Danmark A/S.
            
         
               (2)
            
            
               Príslušné výrobky boli vyrobené spoločnosťou Composite Scandinavia AB. Boli typovo schválené pod označením typu „Compolite CS6“ a „Compolite CS 10, Passion 10“ v súlade s osvedčeniami o typovom schválení ES č. 01-794441 a 08-11688701, vydanými notifikovaným orgánom Inspecta Sweden AB na základe skúšok vykonaných podľa noriem EN 12245:2002 a EN 14427:2004+A1:2005, a predávala ich spoločnosť Primagaz Danmark A/S pod obchodným názvom „PrimaDonna 5 kg code 1305“ a „PrimaDonna 10 kg code 1310“. Na plynové fľaše pre vysokozdvižné vozíky na plynový pohon, navrhnuté podľa vyššie uvedených typových osvedčení, sa stiahnutie z trhu a od používateľov nevzťahuje.
            
         
               (3)
            
            
               Technické požiadavky uplatniteľné na prepravovateľné tlakové zariadenia sú uvedené v prílohách k smernici Európskeho parlamentu a Rady 2008/68/ES (2). V súlade s osobitnými požiadavkami oddielu I.1 bodu 6.2.4.1 prílohy I a oddielu II.1 prílohy II k smernici 2008/68/ES, ak je v prípade uplatňovania rovnakých požiadaviek uvedená viac než jedna norma, uplatňuje sa len jedna z nich, ale v plnom rozsahu, pokiaľ nie je uvedené inak. Preto nesmie byť osvedčenie o typovom schválení vydané podľa dvoch odlišných noriem.
            
         
               (4)
            
            
               V norme EN 12245: 2002 sa v bode 5.2.12 stanovuje, že fľaše sa nesmú roztrhnúť v priebehu 2 minút od začiatku skúšky horľavosti, zatiaľ čo v norme EN 14427: 2004+A1:2005 sa v bodoch 5.2.13.1 a 5.2.13.2 stanovuje, že počas skúšky, ktorá má trvať najmenej 30 minút, sa fľaše nesmú roztrhnúť spôsobom vedúcim ku katastrofálnym následkom.
            
         
               (5)
            
            
               K oznámeniu Dánska bol priložený skúšobný protokol, ktoré na týchto kompozitných plynových fľašiach vykonal Dánsky inštitút požiarnej a bezpečnostnej techniky (DBI) podľa normy EN 14427:2004+A1:2005. Podľa skúšobného protokolu fľaše podrobené skúške nesplnili kritériá uvedené v bodoch 5.2.13.1 a 5.2.13.2 normy, pretože sa roztrhnú spôsobom vedúcim ku katastrofálnym následkom za menej ako 3 minúty.
            
         
               (6)
            
            
               Distribútorovi týchto fliaš preto dánske orgány nariadili stiahnuť tieto kompozitné plynové fľaše z distribučného reťazca a od spotrebiteľov.
            
         
               (7)
            
            
               Komisia vyzvala výrobcu a distribútora v Dánsku, aby oznámili svoje pripomienky k opatreniu, ktoré prijali dánske orgány. Vo svojej odpovedi výrobca, spoločnosť Composite Scandinavia AB, tvrdil, že rozhodnutie bolo neodôvodnené vzhľadom na nesprávny odhad rizika, ktoré výrobky predstavujú, a že výrobky spĺňajú všetky príslušné bezpečnostné požiadavky. Podľa výrobcu nevhodné využívanie výrobkov alebo ich vystavenie priamemu ohňu nedokazuje, že predstavujú závažné riziko. Distribútor, spoločnosť Primagaz Danmark A/S, takisto spochybnil rozhodnutie dánskych orgánov.
            
         
               (8)
            
            
               Komisia bola v nadväznosti na konzultácie informovaná, že podobné opatrenia na stiahnutie tých istých výrobkov prijali Fínsko, Švédsko a Nórsko.
            
         
               (9)
            
            
               Na základe preskúmania dôkazov, ktoré poskytli dánske orgány, sa potvrdilo, že uvedené kompozitné plynové fľaše nespĺňajú požiadavky stanovené v smernici 2008/68/ES o vnútrozemskej preprave nebezpečného tovaru. Kompozitné plynové fľaše preto predstavujú vážne riziko a mali by byť stiahnuté z trhu a od používateľov,
            
         PRIJALA TOTO ROZHODNUTIE:
   Článok 1
   Opatrenie prijaté Dánskom týkajúce sa stiahnutia kompozitných plynových fliaš typu PrimaDonna/Compolite CS s objemom 10 kg a 5 kg z trhu a od používateľov, ktoré vyrába Composite Scandinavia, je opodstatnené.
   Článok 2
   Toto rozhodnutie je určené členským štátom.
   
      V Bruseli 30. apríla 2018
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 165, 30.6.2010, s. 1.
   
      (2)  Smernica Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (Ú. v. EÚ L 260, 30.9.2008, s. 13).